CELEX: C2004/179/05
Language: et
Date: 2004-07-10 00:00:00
Title: Kohtuasi C-187/04: Hagi, mille esitas 22. aprillil 2004 Euroopa Ühenduste Komisjon Itaalia Vabariigi vastu

10.7.2004   
            
            
               ET
            
            
               Euroopa Liidu Teataja
            
            
               C 179/3
            
         
      HAGI, mille esitas 22. aprillil 2004 Euroopa Ühenduste Komisjon Itaalia Vabariigi vastu
   (Kohtuasi C-187/04)
   (2004/C 179/05)
   Euroopa Ühenduste Kohus on saanud 22. aprillil 2004 hagi, mis on esitatud Itaalia Vabariigi vastu ja mille on esitanud Euroopa Ühenduste Komisjon, keda esindavad K. Wiedner ja G. Bambara.
   Hageja esitab kohtule järgmised nõuded:
   
               —
            
            
               1) kinnitada, et kuna ANAS S.p.A. oli andnud Valtrompia maantee ehitamise ja haldamise Autostrada Brescia-Verona-Vicenza-Paduova S.p.A-le 7. detsembril 1999. a sõlmitud lepinguga antud otsese kontsessiooniga, millele ei eelnenud teate avaldamine, ilma, et selleks vajalikud tingimused oleksid olnud täidetud, rikkus Itaalia Vabariik kohustusi, mis tulenevad nõukogu 14. juuni 1993. aasta direktiivist 93/37/EMÜ, (1) millega kooskõlastatakse riiklike ehitustöölepingute sõlmimise kord, eriti selle direktiivi artikli 3 lõikest 1 ja artikli 11 lõigetest 3, 6 ja 7;
            
         
               —
            
            
               2) jätta kohtukulud Itaalia Vabariigi kanda.
            
         Õiguslikud alused ja peamised argumendid
   Komisjon leiab, et ANAS'e poolt eelneva teate avaldamiseta antud Valtrompia maantee ehitamise ja haldamise kontsessioonileping ei ole kooskõlas direktiivis 93/37/EMÜ sätestatuga, eriti selle direktiivi artikli 3 lõikega 1 ja artikli 11 lõigetega 3, 6 ja 7.
   Direktiivi artikkel 3 näeb ette teatavate avaldamisreeglite kohaldamise ühenduse tasandil, kui pakkumise üle otsustav ametiasutus sõlmib kontsessioonilepingu väärtusega üle 5 miljoni euro. Selle direktiivi artikli 11 lõike 3 järgi teatavad tellijad, kes soovivad sõlmida ehitustööde kontsessioonilepingu, sellest asjakohase teatega, mis tuleb sama artikli lõike 7 kohaselt saata Euroopa Ühenduste Ametlike Väljaannete Talitusele.
   Arvestades, et Valtrompia maantee ehitamist ja haldamist puudutava lepingu väärtus on ligi 640 miljonit eurot, oleks selle kohta tulnud avaldada teade Euroopa Liidu Teatajas.
   
      (1)  EÜT L 199, 9.08.1993, lk 54